## Rješenje kojim se društvu Estera zastupanje d.o.o. za zastupanje u osiguranju, Zagreb, oduzima dozvola za obavljanje poslova zastupanja u osiguranju

### NN 66/2011 (15.6.2011.), Rješenje kojim se društvu Estera zastupanje d.o.o. za zastupanje u osiguranju, Zagreb, oduzima dozvola za obavljanje poslova zastupanja u osiguranju

HRVATSKA AGENCIJA ZA NADZOR FINANCIJSKIH USLUGA

1466

Na temelju odredbe članka 15. točka 4. alineja 3. Zakona o Hrvatskoj agenciji za nadzor financijskih usluga (»Narodne novine« broj 140/05), članka 12. stavak 1. i članka 262. stavak 1. Zakona o osiguranju (»Narodne novine« broj 151/05, 87/08 i 82/09), Uprava Hrvatske agencije za nadzor financijskih usluga, u postupku nadzora nad poslovanjem društva Estera zastupanje d.o.o. za zastupanje u osiguranju, Zagreb, Bleiweisova 11, na sjednici održanoj 9. lipnja 2011., donijela je

RJEŠENJE

I. Društvu Estera zastupanje d.o.o. za zastupanje u osiguranju, Zagreb, Bleiweisova 11, oduzima se dozvola za obavljanje poslova zastupanja u osiguranju izdana 2. srpnja 2009. rješenjem Hrvatske agencije za nadzor financijskih usluga klasa: UP/I-453-02/09-37/42, urbroj: 326-112-09-4.

II. Ovo rješenje objavit će se u »Narodnim novinama«.

Obrazloženje

Na temelju Zahtjeva za pregled poslovanja, klasa: UP/I-041-02/11-05/2, urbroj: 326-211/10-1 od 3. ožujka 2011. Hrvatska agencija za nadzor financijskih usluga (dalje u tekstu: Agencija) provela je postupak neposrednog nadzora nad poslovanjem društva Estera zastupanje d.o.o. za zastupanje u osiguranju, Zagreb, Bleiweisova 11 (dalje u tekstu: Društvo) za razdoblje 2009. i 2010. godinu.

Neposredni nadzor obavljen je u razdoblju od 07. ožujka 2011. do 28. travnja 2011. te je o istome 28. travnja 2011. sačinjen Zapisnik o pregledu poslovanja, klasa: UP/I-041-02/11-05/7, urbroj: 236-211/11-7 (dalje u tekstu: Zapisnik).

U postupku nadzora utvrđeno je da je Društvo 1. studenog 2009. sklopilo Ugovor o zastupanju u osiguranju s društvom Kvarner Vienna Insurance Group d.d. Rijeka, Osječka 46. U postupku nadzora utvrđeno je i da je na temelju navedenog ugovora Društvo ostvarivalo proviziju od sklopljenih ugovora o osiguranju od društva Kvarner Vienna Insurance Group d.d. Rijeka, tijekom 2009. kao i tijekom 2010. godine.

Nadalje u postupku nadzora utvrđeno je i da Društvo do 1. ožujka 2011., odnosno do dana početka neposrednog nadzora nije imalo niti jednog zaposlenog zastupnika u osiguranju koji bi na temelju ugovora o radu bio odgovorna osoba Društva zaposlena na puno radno vrijeme.

Uvidom u predmet klasa: UP/I-453-02/09-37/42 utvrđeno je da je Agencija 2. srpnja 2009. donijela rješenje kojim je dala dozvolu za obavljanje poslova zastupanja u osiguranju Društvu. Agencija je ovo rješenje donijela na temelju odredbe članka 252. stavak 2. Zakona o osiguranju na zahtjev osnivača Društva Gordana Mikca iz Vrbovca, Ljudevita Gaja 11.

Zahtjevu za izdavanje dozvole za obavljanje poslova zastupanja u osiguranju podnositelj zahtjeva priložio je između ostalog, Izjavu da će na temelju ugovora o radu na puno radno vrijeme, odgovorna osoba Društva za poslove zastupanja u osiguranju biti zastupnik u osiguranju Suzana Krznar, čime je ispunio uvjet iz članka 252. stavka 3. točka 2. Zakona o osiguranju za izdavanje dozvole za obavljanje poslova zastupanja u osiguranju.

S obzirom na to da je u postupku nadzora utvrđeno da Društvo nakon dobivanja dozvole Agencije, nije sklopilo ugovor o radu sa Suzanom Krznar, odnosno da do 1. ožujka 2011. nije imalo niti jednog zaposlenog zastupnika u osiguranju koji bi na temelju ugovora o radu bio odgovorna osoba društva zaposlena na puno radno vrijeme, utvrđeno je da je dozvola za obavljanje poslova zastupanja u osiguranju pribavljena navođenjem neistinitih podataka.

Dana 12. svibnja 2011. Društvo se je očitovalo na Zapisnik te nije osporilo utvrđeno činjenično stanje.

Slijedom navedenog, na temelju odredbe članka 252. stavak 4. točka 1. Zakona o osiguranju odlučeno je kao u točki I. izreke ovog rješenja.

Sukladno odredbi članka 8. stavak 4. Zakona o Hrvatskoj agenciji za nadzor financijskih usluga (»Narodne novine« broj 140/05), ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od primitka ovog rješenja.

Klasa: UP/I-453-02/11-37/51

Urbroj: 326-112-11-1

Zagreb, 9. lipnja 2011.

Član Uprave
Ivo Šulenta, v. r.

Rješenje, NN 66/2011-1466